
REFERAT

pentru avizarea Planului Urbanistic de Detaliu „Ansamblu locuinţe colective”
 str. Luceafărul nr. 9-11, Timişoara


Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;

Având în vedere documentaţia înregistrată cu nr. U22007-758/08.02.2007, prin care se solicită avizarea din punct de vedere urbanistic a Planului Urbanistic de Detaliu „Ansamblu locuinţe colective” str. Luceafărul nr. 9-11, Timişoara

Având în vedere cerinţele Certificatului de Urbanism nr. 7269 din 06.12.2006.
Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Planului Urbanistic de Detaliu „Ansamblu locuinţe colective”str. Luceafărul nr. 9-11, Timişoara.

Documentaţia este elaborată de proiectantul S.C. STUDIO ARCA S.R.L., proiect nr. 192/2006, la cererea beneficiarului SC WERK MB CONSTRUCT SRL Timişoara. Documentaţia a fost iniţiată de foştii proprietari Sas Şandor şi Sas Ema, care ulterior au vândut terenul actualului proprietar, conform contractului de vânzare – cumpărare nr. 2219/2007.
Terenul propus pentru construire este situat în intravilan municipiului Timişoara, în zona de est a cartierului Calea Şagului şi face parte din careul format de Aleea Inului, str. Mureş, str. Iris şi str. Ranetti.
Prin PUG Timisoara pentru această zonă este stabilită funcţiunea de locuire şi funcţiuni complementare cu regim de inălţime peste P+2E.


Zona studiată, care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timiş.
Terenul, în suprafaţă totală de 4115 mp, aflat în proprietatea lui SC WERK MB CONSTRUCT SRL este identificat prin C.F. nr. 13264 Timişoara, nr. cadastral 15548 în suprafaţă de 756 mp, nr. cadastral 15555 în suprafaţă de 1566 mp şi C.F. nr. 90856 Timişoara, nr. cadastral 15574 în suprafaţă de 1793 mp. Pe teren sunt amplasate mai multe construcţii in regim P care urmeaza să fie demolate în baza unei Autorizaţii de Desfiinţare. Terenul este accesibil pietonal şi auto de pe latura sa vestică dinspre Aleea Inului. Terenul poate fi accesat si pe latura sa estica, prin intermediul unei Aleii Sagetii cu acces auto limitat, doar pentru riverani.
Documentaţia are drept obiectiv realizarea unui ansamblu alcătuit din două corpuri de clădire, destinate funcţiunii de locuire în regim de înălţime D+P+5E. Incinta se va amenaja cu spaţii verzi (min. 10% din suprafata terenului), platformă pentru colectarea deşeurilor menajere şi parcaje ce vor deservi funcţiunile propuse prin documentaţie, 35 locuri la nivelul terenului şi 80 locuri de parcare, în conformitate cu Anexa 2 din RLU aferent PUG.
Pentru a realiza accesul dinspre Aleea Inului (latura vestica) se propune amenajarea drumului de acces existent si bifurcarea acestuia spre doua alei propuse cu circulatie auto  intr-un singur sens din interiorul parcelei, făcându-se astfel legătura cu Aleea Săgeţii.

Această soluţie, cu intrare dispre strada Mureş prin intermediul Aleii Sagetii (care va avea un profil transversal de 3,50 m cu sens unic) s-a făcut în urma deplasării pe teren a inspectorilor PMT, a comisarului GNM – CJ Timis si a locatarilor de pe Aleea Sagetii care au stabilit de comun acord ca aceasta alee sa fie cu sens unic, cu o singura banda de circulatie auto la care se vor racorda drumurile propuse în interiorul parcelei studiate, soluţie confirmată prin Nota de Constatare nr. 271/25.05.2007. Prin această soluţie, care modifică Avizul inişial al Comisiei de Circulaţie nr. T92007-13/01.02.2007, se vor pastra majoritatea copacilor existenti pe domeniul public, de-a lungul Aleii Sagetii. 
 În interiorul perimetrului studiat se vor realiza drumuri de incinta pentru asigurarea circulatiei pe parcela si a accesului la parcajele subterane si la cele amenajate in incinta la nivelul terenului sistematizat. 
Se propune amplasarea a doua cladiri multietajate (corp A si corp B), in regim de inaltime D+P+5E, cu locuinte colective, care formeaza un ansamblu. Acestea sunt asezate fata in fata, intre ele formandu-se o zona exterioara semiprivata care are functiuni multiple: zona verde, locuri de joaca pentru copii, spatii de odihna pentru locatari si asigura accesul in cele doua cladiri. Sub cele doua volume si curtea dintre ele se va amenaja o parcare subterana.

Numărul de apartamente preconizat a se realiza este de aproximativ 85 noi spaţii locative. Distanta intre cele doua cladiri, va respecta normele referitoare la însorirea încaperilor, fiind egala cu minim inaltimea cladirii celei mai înalte, pentru a nu se umbri reciproc.
Indicii de construibilitate propuşi prin documentaţie sunt:
· procent de ocupare al terenului de maxim 55,0% 
· coeficient de utilizare al terenului de maxim 3,0
· regim de înălţime – D+P+5E

Se vor respecta toate condiţiile impuse prin avizele eliberate de deţinătorii de reţele şi utilităţi publice.

Documentaţia de urbanism este însoţită de avizele şi acordurile cerute prin Certificatul de Urbanism, în conformitate cu legislaţia în vigoare şi Ghidul privind metodologia de elaborare şi conţinutul cadru al P.U.D. aprobat prin Ordinul nr. 37/N/2000 al M.L.P.A.T.         ( M.T.C.T.)

Planul Urbanistic de Detaliu, „Ansamblu locuinţe colective” str. Luceafărul nr. 9-11, Timişoara, se va integra în Planul Urbanistic General al Municipiului Timişoara şi va avea o valabilitate de 10 ani. 

